[Innocentius Episcopus servus servorum Dei, dilecto in Christo filio Petro Clun. Abbati ejusque successoribus regulariter substituendis in perpetuum. Bonus et diligens paterfamilias gaudio magno gaudet, cum vineam suam locatam agricolis vigilanti studio videt excoli, et tribulis ac sentibus pariter emundari. Cujus profecto gaudium lætitia jocundiori cumulatur, si eadem vinea propagatione ordinaria per multorum spatiorum dimensionem incipiat dilatari. Proportionali igitur ratione Deo credimus gratissimum esse, si Deo dicati religio Cluniacensis Monasterii et diversas Ecclesias exornet, atque plurimorum mentes disciplinis regularibus instruat, et fide; quæ per dilectionem operatur, inflammet. Eapropter, dilecte in Domino fili Petre Abbas Clun. memores devotionis, quam erga Sedem Apostolicam cum commissa tibi Ecclesia semper habuisti, et honoris ac servitii, quod nobis efficaciter fideliterque, maximè tempore schismatis impendisti, Ecclesiam de Rochabovecourt, laudantibus ejusdem clericis à venerabili fratre nostro Willelmo Petragoricensi Episcopo, Pontio Abbati antecessori tuo, et per eum Ecclesiæ Cluniacensi canonicè donatam, et à felicis memoriæ Papa Calixto antecessore nostro, sicut privilegium ejus testatur, solemniter confirmatam, tibi successoribusque tuis non solùm confirmamus; sed etiam confirmando auctoritate Apostolica donamus: ut ordo Cluniacensis ad laudem Dei, ad quam specialiter institutus est, et ad honorem sacrosanctæ Romanæ Ecclesiæ, cui omninò devotus est, perpetuis temporibus ibi floreat. Statuentes ut nulli hominum liceat eandem Ecclesiam vel bona, quæ inpræsentiarum legitimè possidet, aut in futurum justis modis præstante Domino poterit adipisci, temerè perturbare, auferre, minuere, seu quibuslibet vexationibus fatigare. Si qua igitur imposterum Ecclesiastica sæcularisve persona hanc nostræ constitutionis paginam sciens, contra eam temerè venire tentaverit, secundò tertióve commonita, si non reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et à sacratissimo Corpore et Sanguine Dei ac Domini nostri Jesu Christi aliena fiat, atque in extremo examine districtæ ultioni subjaceat. Cunctis verò eidem loco sua jura servantibus sit pax Domini nostri Jesu Christi, quatenus et hic fructum bonæ operationis percipiant, et apud districtum Judicem præmia æternæ pacis inveniant. Amen. Amen. Amen. Ego INNOCENTIUS Catholicæ Ecclesiæ Episcopus. Ego Guillelmus Prænestinus Episcopus. Ego Gregorius Diaconus Cardinalis sanctorum Sergii et Bachi. Ego Guido Cardinalis Diaconus sancti Adriani. Ego Vassallus Diaconus Cardinalis sancti Eustachii. Ego Hubaldus Diaconus Cardinalis sanctæ Mariæ in via-lata. Ego Anselmus Presbyter Cardinalis. Ego Littifredus Cardinalis tit. Vestinæ. Ego Lucas Presbyter Cardinalis tit. sanctorum Joannis et Pauli. Datum Pisis per manum Aymerici sanctæ Romanæ Ecclesiæ Diaconi Cardinalis et Cancellarii III. Idus Martii, indictione XIV. Incarnationis Dominicæ, anno M. C. XXXVI. Pontificatus Domni Innocentii Papæ secundi, anno VII.]